32010R0810
L 243/16
SLUŽBENI LIST EUROPSKE UNIJE
15.09.2010.
UREDBA KOMISIJE (EU) br. 810/2010
od 15. rujna 2010.
o izmjeni Uredbe (EU) br. 206/2010 o popisu trećih zemalja, državnih područja ili njihovih dijelova iz kojih je dozvoljen unos nekih životinja i svježeg mesa u Europsku uniju te o zahtjevima veterinarskog certificiranja
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 92/65/EEZ od 13. srpnja 1992. o utvrđivanju zahtjeva zdravlja životinja kojima se uređuje trgovina unutar Zajednice i uvoz u Zajednicu životinja, sjemena, jajnih stanica i zametaka koji ne podliježu zahtjevima zdravlja životinja utvrđenima u posebnim pravilima Zajednice iz Priloga A poglavlja I. Direktivi 90/425/EEZ (1), a posebno njezin članak 17. stavak 3. točku (a),
uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (2), a posebno njezinu uvodnu rečenicu članka 8., članak 8. točku (1.) prvi podstavak, članak 8. točku (4.), članak 9. stavak 2. i članak 9. stavak 4. točku (b),
uzimajući u obzir Direktivu Vijeća 2004/68/EZ od 26. travnja 2004. o utvrđivanju zdravstvenih pravila za životinje za uvoz u i provoz kroz Zajednicu određenih živih kopitara i papkara te o izmjeni direktiva 90/426/EEZ i 92/65/EEZ i stavljanju izvan snage Direktive 72/462/EEZ (3), a posebno njezin članak 3. stavak 1. prvi i drugi podstavak, članak 6. stavak 1. prvi podstavak, članak 7. točku (e), članak 8., članak 10. prvi podstavak i članak 13. stavak 1.,
budući da:
(1)
Uredbom Komisije (EU) br. 206/2010 (4) utvrđuju se zahtjevi za veterinarsko certificiranje radi unosa u Uniju nekih pošiljaka živih životinja ili svježeg mesa. Također, određuje se popis trećih zemalja, državnih područja ili njihovih dijelova iz kojih se te pošiljke mogu unositi u Uniju.
(2)
Uredbom (EU) br. 206/2010 predviđa se da se pošiljke svježeg mesa namijenjene prehrani ljudi mogu uvoziti u Uniju samo ako dolaze iz trećih zemalja, državnih područja ili njihovih dijelova navedenih u dijelu 1. Priloga II. toj Uredbi, za koje postoji obrazac veterinarskog certifikata koji odgovara dotičnoj pošiljci u navedenom dijelu. Pored toga, te pošiljke moraju ispunjavati zahtjeve iz odgovarajućeg veterinarskog certifikata koja mora biti sastavljen u skladu s obrascima iz dijela 2. tog Priloga.
(3)
Nadalje, Uredbom (EU) br. 206/2010 predviđa se da se pošiljke nekih vrsta pčela mogu uvoditi u Uniju iz trećih zemalja ili državnih područja navedenih u dijelu 1. Priloga II. toj Uredbi u kojima prisutnost etinioze (Aethina tumida) podliježe obveznom prijavljivanju na čitavom državnom području treće zemlje i predmetnom državnom području. Međutim pošiljke pčela mogu se unositi u Uniju iz dijela treće zemlje ili državnog područja iz navedenog dijela 1. koji je geografski i epidemiološki izoliran dio te treće zemlje ili državnog područja i naveden je u trećem stupcu tablice u odsjeku 1. dijela 1. Priloga IV. Savezna država Hawaii trenutačno je navedena u tom stupcu.
(4)
Uredbom (EU) br. 206/2010 predviđa se prijelazno razdoblje do 30. lipnja 2010. tijekom kojeg se pošiljke živih životinja i svježeg mesa namijenjene prehrani ljudi i popraćene veterinarskim certifikatima izdanima u skladu s pravilima na snazi prije stupanja na snagu te Uredbe mogu i dalje unositi u Uniju.
(5)
Zbog nekih grešaka pri prijenosu u objavljenoj inačici Uredbe (EU) br. 206/2010, a posebno u obrascima certifikata iz priloga toj Uredbi, ona je bila ponovno objavljena u Službenom listu (5). Prijelazno razdoblje predviđeno u Uredbi (EU) br. 206/2010 potrebno je stoga produljiti kako bi se uzelo u obzir razdoblje između početne objave te Uredbe i ponovne objave ispravljene verzije.
(6)
Argentina je zatražila odobrenje za izvoz u Uniju iskoštenog i zrelog mesa divljeg jelena od životinja koje potječu s područja odobrenog od EU i slobodnog od bolesti slinavke i šapa na kojem je provedeno cijepljenje (AR-1). Ta treća zemlja također je dostavila dovoljno jamstava o zdravlju životinja kao potporu svom zahtjevu. Obrazac veterinarskog certifikata RUW potrebno je stoga navesti u stupcu 4. tablice iz dijela I. Priloga II. Uredbi (EU) br. 206/2010 za dio državnog područja Argentine koji je u drugom stupcu navedenog dijela označen kao AR-1.
(7)
Ako se poštuju zdravstvena pravila za životinje EU-a, a posebno ako se s primjerenim sustavom identifikacije i sljedivosti može jamčiti da su goveda, koze i ovce iz sabirnih centara, uključujući tržnice jednakog zdravstvenog statusa, tada te životinje namijenjene klanju za proizvodnju svježeg mesa za izvoz u Uniju mogu potjecati iz jednog sabirnog centra i može ih se slati direktno u odobrenu klaonicu. Sustav identifikacije i sljedivosti životinja u Namibiji pokazao je da životinje u takvim sabirnim centrima imaju jednak zdravstveni status u vezi izvoznih zahtjeva za EU i da mogu ispuniti dodatna jamstva (J) koja su navedena u odgovarajućem stupcu u dijelu 1. Priloga II. ovoj Uredbi.
(8)
5. svibnja 2010. Sjedinjene Američke Države obavijestile su Komisiju o izbijanju etinioze u dijelovima savezne države Hawaii. Uvođenje pošiljaka pčela iz te države može predstavljati ozbiljnu prijetnju pčelinjim zajednicama u Uniji. Slijedom toga potrebno je ukinuti navođenje savezne države Hawaii u trećem stupcu tablice u odsjeku 1. dijelu 1. Priloga IV. Uredbi (EU) br. 206/2010 od tog datuma.
(9)
Uredbu (EU) br. 206/2010 potrebno je stoga odgovarajuće izmijeniti.
(10)
Potrebno je predvidjeti prijelazno razdoblje kako bi se državama članicama i industriji dalo dovoljno vremena za poduzimanje potrebnih mjera kako bi se uskladili sa zahtjevima Uredbe (EU) br. 206/2010, kako je izmijenjena ovom Uredbom, bez prekida u trgovini.
(11)
Ova Uredba mora ima retroaktivan učinak kako bi se izbjegli nepotrebni prekidi u trgovini s obzirom na vrlo nedavnu objavu ispravka koji se posebno odnosi na veterinarske certifikate.
(12)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Uredba (EU) br. 206/2010 mijenja se kako slijedi:
(1)
Članak 19. zamjenjuje se sljedećim:
„Tijekom prijelaznog razdoblja pošiljke živih životinja, osim pčela podrijetlom iz savezne države Hawaii, i svježeg mesa namijenjenog prehrani ljudi certificirane prije 30. studenoga 2010. u skladu s odlukama 79/542/EEZ i 2003/881/EZ mogu se i dalje unositi u Uniju do 31. svibnja 2011.”
(2)
Prilog II. izmjenjuje se u skladu s Prilogom ovoj Uredbi.
(3)
U Prilogu IV. dijelu 1. tablica iz odsjeka 1. zamjenjuje se sljedećim:
„Država/državno područje
Oznaka dijela države/državnog područja
Opis dijela države
US - Sjedinjene Američke Države
US - A
savezna država Hawaii (6)
Članak 2.
Tijekom prijelaznog razdoblja, pošiljke svježeg mesa namijenjene prehrani ljudi u pogledu kojih su relevantni veterinarski certifikati bili izdani prije 30. studenoga 2010. u skladu s obrascima BOV i OVI kako je određeno u dijelu 2. Priloga II. Uredbi (EU) br. 206/2010 prije izmjena uvedenih člankom 1. stavkom 2. ove Uredbe, mogu se i dalje unositi u Uniju do 31. svibnja 2011.
Članak 3.
Ova Uredba stupa na snagu treći dan od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 15. rujna 2010.